(11)

Regoli 15 u 20 huma sostitwiti b’li ġej: “Regola 15 Nota ta’ oppożizzjoni 1. Nota ta’ oppożizzjoni tista’ tiddaħħal fuq bażi ta’ marka preċedenti waħda jew aktar fi ħdan il-kuntest ta' l-Artikolu 8 (2) tar-Regolament (marki preċedenti) u wieħed u/jew aktar drittijiet preċedenti oħra fi ħdan it-tifsira ta' l-Artikolu 8 (4) tar-Regolament (drittijiet preċedenti), sakemm il-marki preċedenti jew id-drittijiet preċedenti kollha jappartjenu lill-istess propjetarju jew propjetarji. Jekk marka preċedenti u/jew dritt preċedenti għandu aktar minn propjetarju wieħed (ko-propjetà), l-oppożizzjoni tista’ tiġi ffajljata minn wieħed minnhom jew minnhom kollha. 2. In-notifika ta’ l-oppożizzjoni għandha tinkludi: (a) in-numru tal-fajl ta’ l-applikazzjoni li dwarha tkun saret l-oppożizzjoni u l-isem ta' l-applikant għat-trejdmark tal-Komunità; (b) identifikazzjoni ċara tal-marka preċedenti jew dritt preċedenti li fuqhom l-oppożizzjoni hi bbażata, jiġifieri: (i) fejn l-oppożizzjoni hi bbażata fuq marka preċedenti fi ħdan it-tifsira ta’ l-Artikolu 8 (2) (a) jew (b) tar-Regolament jew fejn l-oppożizzjoni hi bbażata fuq l-Artikolu 8 (3) tar-Regolament, l-indikazzjoni tan-numru tal-fajl jew numru tar-reġistrazzjoni tal-marka preċedenti, l-indikazzjoni jekk il-marka preċedenti hijiex reġistrata jew applikazzjoni għar-reġistrazzjoni, kif ukoll l-indikazzjoni ta' l-Istati Membri inkluż, fejn applikabbli l-Benelux, li fihom jew li għalihom il-marka preċedenti hi protetta, jew, jekk applikabbli, l-indikazzjoni li hija trejdmark tal-Komunità; (ii) fejn l-oppożizzjoni hi bbażata fuq marka magħrufa sew fi ħdan il-kuntest ta’ l-Artikolu 8 (2) (c) tar-Regolament, l-indikazzjoni ta’ l-Istat Membru fejn il-marka hi magħrufa sew u jew l-indikazzjonijiet imsemmija f’punt (i) jew rappreżentazzjoni tal-marka; (iii) fejn l-oppożizzjoni hi bbażata fuq dritt preċedenti fi ħdan it-tifsira ta’ l-Artikolu 8 (4), indikazzjoni tat-tip jew natura tagħha, rappreżentazzjoni tad-dritt preċedenti, u indikazzjoni jekk dan id-dritt preċedenti jeżistix fil-Komunità kollha jew fi Stat Membru wieħed jew aktar, u jekk inhu hekk, indikazzjoni ta’ l-Istati Membri; (c) il-bażi li fuqha l-oppożizzjoni hi mibnija, jiġifieri, dikjarazzjoni bl-effett li l-kundizzjonijiet rispettivi taħt l-Artikolu 8 (1), (3), (4), u (5) tar-Regolament huma sodisfatti; (d) id-data ta’ l-iffajljar u, meta disponibbli, id-data tar-reġistrazzjoni u d-data ta’ prijorità tal-marka preċedenti sakemm m’hijiex trejdmark magħrufa li ġiet dereġistrata, (e) rappreżentazzjoni tal-marka preċedenti kif reġistrata jew kif saret applikazzjoni għaliha; jekk il-marka preċedenti hi bil-kulur, ir-rappreżentazzjoni għandha tkun bil-kulur; (f) l-oġġetti u s-servizzi li fuqhom l-oppożizzjoni hi bbażata; (g) fejn l-oppożizzjoni hi bbażata fuq marka preċedenti li għandha reputazzjoni fi ħdan it-tifsira ta' l-Artikolu 8 (5) tar-Regolament, indikazzjoni ta' l-Istat Membru li fih, l-oġġetti u s-servizzi li minħabba fihom, il-marka għandha reputazzjoni; (h) rigward il-parti ta’ l-oppożizzjoni: (i) in-numru u l-indirizz tal-parti li qed topponi skond ir-Regola 1 (1) (b); (ii) fejn il-parti li qed topponi tkun appuntat rappreżentant, l-isem u indirizz tan-negozju tar-rappreżentant skond Regola 1 (1) (e); (iii) fejn l-oppożizzjoni hi rreġistrata minn persuna liċenzjata jew minn persuna li hi intitolata taħt liġi nazzjonali relevanti biex teżerċita dritt preċedenti, dikjarazzjoni għal dan l-iskop u indikazzjonijiet rigward l-awtorizzazzjoni jew dritt biex tiffajlja oppożizzjoni. 3. In-notifika ta’ l-oppożizzjoni tista’ tinkludi: (a) indikazzjoni ta’ l-oġġetti u servizzi li kontrihom hi diretta l-oppożizzjoni; fl-assenza ta' indikazzjoni simili, l-oppożizzjoni għandha tiġi kkunsidrata li hi diretta kontra l-oġġetti u s-servizzi kollha ta' l-applikazzjoni għat-trejdmark tal-Komunità li dwarha hemm oppożizzjoni. (b) dikjarazzjoni raġunata li tistipula l-fatti prinċipali u l-argumenti li fuqhom hi bbażata l-oppożizzjoni, u evidenza li ssostni l-oppożizzjoni. 4. Fejn l-oppożizzjoni hi bbażata fuq aktar minn marka waħda preċedenti jew dritt preċedenti, il-paragrafi 2 u 3 għandhom japplikaw għal kull wieħed minn dawn id-drittijiet. Regola 16 Użu tal-lingwi fin-notifika ta' oppożizzjoni 1. Il-limitu ta’ żmien imsemmi fl-Artikolu 115 (6) tar-Regolament li fi ħdanu l-parti li qed topponi għandha tiffajlja traduzzjoni ta’ l-oppożizzjoni tagħha għandu jkun ta’ xahar mill-iskadenza tal-perjodu ta’ oppożizzjoni. 2. Fejn il-parti li qed topponi jew l-applikant, qabel id-data li fiha l-proċedimenti tal-parti li qed topponi għandhom jibdew skond Regola 18 (1), tinforma lill-Uffiċċju li l-applikant u l-parti li qed topponi qablu fuq lingwa differenti għall-proċedimenti ta' l-oppożizzjoni skond l-Artikolu 115 (7) tar-Regolament, il-parti li qed topponi għandha, fejn in-notifika ta' l-oppożizzjoni ma ġietx iffajljata b'din il-lingwa, tiffajlja traduzzjoni tan-notifika ta' oppożizzjoni b'din il-lingwa fi żmien perjodu ta' xahar mid-data msemmija. Fejn it-traduzzjoni ma tiġix iffajljata jew tiġi ffajljata tard, il-lingwa tal-proċedimenti tibqa’ ma tinbidilx. Regola 16a Informazzjoni ta’ l-applikant Kull notifika ta' oppożizzjoni u kull dokument sottomess mill-parti li qed topponi, kif ukoll kull komunikazzjoni indirizzata lil waħda mill-partijiet mill-Uffiċċju qabel l-iskadenza tal-perjodu msemmi f’Regola 18 għandha tintbagħat mill-Uffiċċju lill-parti l-oħra għal skopijiet ta' informazzjoni ta' introduzzjoni ta' oppożizzjoni. Regola 17 Eżaminazzjoni ta’ ammissibilità 1. Jekk il-miżata ta’ oppożizzjoni ma tkunx tħallset fi żmien il-perjodu ta’ oppożizzjoni, l-oppożizzjoni titqies li ma kenitx reġistrata. Jekk il-miżata ta’ oppożizzjoni titħallas wara l-iskadenza tal-perjodu ta’ oppożizzjoni, din tiġi rimborżata lill-parti li qed topponi. 2. Jekk in-notifika ta’ oppożizzjoni ma tkunx ġiet iffajljata fi żmien il-perjodu ta' oppożizzjoni, jew jekk in-notifika ma tindikax b'mod ċar l-applikazzjoni li kontriha l-applikazzjoni hi reġistrata jew il-marka preċedenti jew id-dritt preċedenti li fuqu l-oppożizzjoni hi bbażata skond Regola 15 (2) (a) u (b), jew ma tkunx tinkludi bażi għal oppożizzjoni skond Regola 15 (2) (c), u jekk dawn id-defiċjenzi ma jkunux ġew irrimedjati qabel l-iskadenza tal-perjodu ta' oppożizzjoni, l-Uffiċċju jirrifjuta l-oppożizzjoni minħabba li tkun inammissibbli. 3. Fejn il-parti li qed topponi ma tissottomettix traduzzjoni kif mitlub taħt Regola 16 (1), l-oppożizzjoni tiġi rrifjutata minħabba li tkun inammissibbli. Fejn il-parti li qed topponi tissottometti traduzzjoni mhux kompluta, il-parti tan-notifika ta' oppożizzjoni li ma tkunx ġiet tradotta ma jitteħidx kont tagħha għall-eżami ta' ammissibilità. 4. Jekk in-notifika ta’ oppożizzjoni ma tikkonformax ma’ dispożizzjonijiet oħra ta’ Regola 15, l-Uffiċċju għandu jinforma lill-parti li qed topponi b’dan u għandu jistedinha biex tirrimedja d-defiċjenzi nnutati fi żmien perjodu ta’ xahrejn. Jekk id-defiċjenzi ma jiġux irrimedjati qabel jiskadi l-limitu taż-żmien, l-Uffiċċju għandu jirrifjuta l-oppożizzjoni minħabba li tkun inammissibbli. 5. Kull sejba skond paragrafu 1 li n-notifika ta’ oppożizzjoni hi meqjusa li ma ġietx reġistrata u kull deċiżjoni biex tirrifjuta oppożizzjoni bħala inammissibbli taħt paragrafu 2, 3 u 4 għandhom jiġu nnotifikati lill-applikant. Regola 18 Bidu tal-proċeduri ta’ oppożizzjoni 1. Meta l-oppożizzjoni tinstab li hi ammissibbli skond ir-Regola 13, l-Uffiċċju għandu jibgħat komunikazzjoni lill-partijiet u jinfurmhom li l-proċedimenti ta' l-oppożizzjoni għandhom jibdew xahrejn wara li tasal il-komunikazzjoni. Dan il-perjodu jista’ jiġi estiż sa total ta’ 24 xahar jekk iż-żewġ partijiet jissottomettu talbiet għal estensjoni simili qabel jiskadi l-perjodu. 2. Jekk, fi żmien il-perjodu msemmi f’paragrafu 1, l-applikazzjoni tiġi rtirata jew ristretta għal oġġetti u servizzi li kontrihom l-oppożizzjoni mhix diretta, jew l-Uffiċċju hu infurmat dwar ftehim li jagħlaq il-kwistjoni bejn il-partijiet, jew l-applikazzjoni hi rrifjutata fi proċedimenti paralleli, il-proċedimenti ta' l-oppożizzjoni għandhom ikunu magħluqa. 3. Jekk, fi żmien perjodu msemmi f’paragrafu 1, l-applikant jirrestrinġi l-applikazzjoni billi jħassar uħud mill-oġġetti u servizzi li kontrihom hi diretta l-oppożizzjoni, l-Uffiċċju għandu jistieden lill-parti li qed topponi biex tiddikjara, fi żmien perjodu li tista’ tispeċifika, jekk għadhiex iżomm l-oppożizzjoni, u jekk inhu hekk, kontra liema mill-oġġetti u servizzi li fadal. Jekk il-parti li qed topponi tirtira l-oppożizzjoni minħabba r-restrizzjoni l-proċedimenti ta’ l-oppożizzjoni jkunu magħluqa. 4. Jekk qabel l-iskadenza tal-perjodu msemmi f’paragrafu 1 il-proċedimenti ta’ l-oppożizzjoni huma magħluqa skond paragrafi 2 u 3, ebda deċiżjoni dwar spejjeż ma tkun meħuda. 5. Jekk qabel l-iskadenza tal-perjodu msemmi f'paragrafu 1 il-proċedimenti ta' l-oppożizzjoni huma magħluqa wara rtirar jew restrizzjoni ta' l-applikazzjoni jew skond paragrafu 3, il-miżata ta' l-oppożizzjoni għandha tiġi rimborżata. Regola 19 Prova tal-verità ta' l-oppożizzjoni 1. L-Uffiċċju għandu jagħti lill-parti li qed topponi l-opportunità biex tippreżenta l-fatti, evidenza u argumenti b’appoġġ għall-oppożizzjoni tagħha jew biex ittemm il-fatt, evidenza jew argumenti li kienu ġa sottomessi skond Regola 15 (3), fi żmien perjodu speċifikat minnha u li għandu jkun ta' għall-anqas xahrejn li jibdew mid-data li fiha l-proċedimenti ta’ l-oppożizzjoni kellhom jibdew skond Regola 18 (1). 2. Fi żmien il-perjodu msemmi f'paragrafu 1, il-parti li qed topponi għandha wkoll tiffajlja prova ta' eżistenza, validità u skop tal-protezzjoni tal-marka preċedenti jew dritt preċedenti, kif ukoll evidenza li turi d-dritt li għandha biex tiffajlja oppożizzjoni. B’mod partikolari, il-parti li qed topponi għandha tipprovdi l-evidenza li ġejja: (a) jekk l-oppożizzjoni hi bbażata fuq trejdmark li m'hijiex trejdmark tal-Komunità, trid tiġi sottomessa evidenza ta' l-iffajljar jew reġistrazzjoni tagħha, billi tiġi sottomessa: (i) jekk it-trejdmark għadha mhix reġistrata, kopja taċ-ċertifikat ta’ l-iffajljar relevanti jew dokument ekwivalenti maħruġ mill-amministrazzjoni li magħha l-applikazzjoni għat-trejdmark kienet iffajljata; jew (ii) jekk it-trejdmark hi rreġistrata, kopja taċ-ċertifikat ta' reġistrazzjoni relevanti u, jekk ikun il-każ, l-aħħar ċertifikat ta’ tiġdid, li juri li l-perjodu ta’ protezzjoni tat-trejdmark jestendi sa wara l-limitu ta’ żmien imsemmi f’paragrafu 1 u kull estensjoni ta’ dan, jew dokumenti ekwivalenti maħruġa mill-amministrazzjoni li magħha ġiet reġistrata t-trejdmark. (b) jekk l-oppożizzjoni hi bbażata fuq trejdmark magħrufa sew fi ħdan it-tifsira ta' l-Artikolu 8 (2)(c) tar-Regolament, evidenza li turi li din il-marka hi magħrufa sew fit-territorju relevanti; (c) jekk l-oppożizzjoni hi bbażata fuq marka b’reputazzjoni fi ħdan it-tifsira ta’ l-Artikolu 8 (5) tar-Regolament, b’żjieda ma’ l-evidenza msemmija f’punt (a) ta’ dan il-paragrafu, evidenza li turi li l-marka għandha reputazzjoni, kif ukoll evidenza jew argumenti li juru li użu mingħajr kawża dovuta tat-trejdmark li saret applikazzjoni għaliha tkun qed tieħu vantaġġ inġust mill-, jew tkun ta’ detriment għall-, karattru distintiv jew reputazzjoni tat-trejdmark preċedenti. (d) jekk l-oppożizzjoni hi bbażata fuq dritt preċedenti fi ħdan it-tifsira ta’ l-Artikolu 8 (4) tar-Regolament, evidenza ta’ l-akkwist, eżistenza kontinwa u skop tal-protezzjoni ta' dan id-dritt; (e) jekk l-oppożizzjoni hi bbażata fuq l-Artikolu 8 (3) tar-Regolament, evidenza tax-xhieda tal-parti li qed topponi u tan-natura tar-relazzjoni tagħha ma' l-aġent jew rappreżentant. 3. L-informazzjoni u evidenza msemmija f’paragrafi 1 u 2 għandhom ikunu bil-lingwa tal-proċedimenti jew akkompanjati bi traduzzjoni. It-traduzzjoni għandha tkun sottomessa fil-perjodu ta' żmien speċifikat għas-sottomissjoni tad-dokumenti oriġinali. 4. L-Uffiċċju ma jiħux in konsiderazzjoni sottomissjonijiet miktuba jew dokumenti, jew partijiet minnhom, li ma ġewx sottomessi, jew li ma ġewx tradotti bil-lingwa tal-proċedimenti, fil-perjodu taż-żmien stipulat mill-Uffiċċju. Regola 20 Eżami ta' l-oppożizzjoni 1. Jekk sa l-iskadenza tal-perjodu msemmi f’Regola 19 (1) il-parti li qed topponi ma tkunx approvat l-eżistenza, il-validità u l-iskop tal-protezzjoni tal-marka preċedenti tagħha jew tad-dritt preċedenti, kif ukoll id-dritt li tiffajlja oppożizzjoni, l-oppożizzjoni tiġi rrifjutata bħala bla bażi. 2. Jekk l-oppożizzjoni ma tiġix irrifjutata skond paragrafu 1, l-Uffiċċju għandu jikkomunika s-sottomissjoni tal-parti li qed topponi lill-applikant u tistiednu biex jiffajlja l-osservazzjonijiet tiegħu fi żmien perjodu speċifikat mill-Uffiċċju. 3. Jekk l-applikant ma jissottomettix osservazzjonijiet, l-Uffiċċju għandu jibbaża l-verdett tiegħu dwar l-opożizzjoni fuq l-evidenza li hemm quddiemu. 4. L-osservazzjonijiet sottomessi mill-applikant għandhom jiġu kkomunikati lill-parti li qed topponi li għandha tiġi mistiedna mill-Uffiċċju, jekk dan jikkunsidra li jkun neċessarju li jagħmel hekk, sabiex twieġeb fi żmien perjodu speċifikat mill-Uffiċċju. 5. Regola 18 (2) u (3) għandhom japplikaw mutatis mutandis wara d-data li fiha l-proċedimenti ta' l-oppożizzjoni għandhom jibdew. 6. F’każijiet adatti, l-Uffiċċju jista' jistieden lill-partijiet biex jillimitaw l-osservazzjonijiet tagħhom għal kwistjonijiet partikolari, u f'dan il-każ għandu jħalli lill-parti biex tqajjem kwistjonijiet oħra fi stadju aktar avvanzat tal-proċedimenti. L-Uffiċċju m’għandu fl-ebda każ ikun obbligat li jinforma lill-partijiet liema fatti jew evidenza setgħu jiġu jew ma ġewx sottomessi. 7. L-Uffiċċju jista’ jissospendi l-proċedimenti ta' l-oppożizzjoni: (a) fejn l-oppożizzjoni hi bbażata fuq applikazzjoni għal reġistrazzjoni skond l-Artikolu 8 (2)(b) tar-Regolament sakemm tittieħed deċiżjoni finali f'dan il-proċediment. (b) fejn l-oppożizzjoni hi bbażata fuq applikazzjoni għal reġistrazzjoni għal indikazzjoni ġeografika jew marka ta’ l-oriġini taħt ir-Regolament tal-Kunsill (KEE) Nru 2081/92 (*) sakemm tittieħed deċiżjoni finali f’dan il-proċediment, jew (c) fejn sospensjoni hi xierqa taħt iċ-ċirkostanzi. (*) ĠU L 208, 24.7.1992, p. 1.”"